गौतम धर्मसूत्र में नारी को पर्याप्त महत्व दिया गया है, क्योंकि वह सन्तान की जननी है। उसे श्रेष्ठ आचार्य कहा गया है। यद्यपि गृहसम्बन्धी तथा धार्मिक कार्यों में गृहिणी तथा सहधर्मिणी के रूप में वह प्रतिष्ठित पद पर आसीन है तथापि उसे धर्म के विषय में अस्वतन्त्र कहा है। कन्या का विवाह माता–पिता के अधीन है किन्तु यदि वे समय पर कन्या का विवाह नहीं करते, तो वह स्वयं अनुकूल युवक से विवाह कर सकती है। स्त्री के लिए पातिव्रत्य धर्म अनिवार्य है। अपने पति के अतिरिक्त उसे किसी और के विषय में सोचना भी नहीं चाहिए। अनैतिक यौन सम्बन्धों के लिए कठोरतम दण्ड का विधान किया गया है। गौतम धर्मसूत्र में दासी के रूप में नारी का निम्न स्वरूप ही दृष्टिगोचर होता है। एक सूत्र* में तो यहाँ तक कह दिया गया कि दासी यदि किसी पुरुष के पास बन्धक रखी गई है तो वह उसका उपभोग कर सकता है। इस कथन का औचित्य गौतम धर्मसूत्र के टीकाकार हरदत्त ने यह कहकर बतलाया है कि पास रखी उपभोग्य वस्तु पर कोई व्यक्ति कब तक संयम रख सकता है? हरदत्त का यह कथन नैतिकता की सीमा का उल्लंघन करता है। कारण कुछ भी हो, यह स्थिति समाज की हीन अवस्था की सूचक है। 
प्रतिपाद्य का विश्लेषण
दान
कर्त्ता
नारी को महत्व